નવી દિલ્હી-મુંબઈ: છેલ્લાં બે ત્રણ દિવસથી દેશનાં અનેક રાજ્યોમાં સતત વરસાદ થઈ રહ્યો છે.જેનાં કારણે મહારાષ્ટ્ર,મધ્યપ્રદેશ અને આસામ તથા ઉત્તરાખંડ સહિત પાંચ રાજ્યમાં વરસાદની હેલી સર્જાઈ છે. જ્યારે ઈન્દોરમાં આભ ફાટવા જેવી સ્થિતિ જોવા મળતાં લોકો ભયભીત બન્યા છે. ઉત્તરાખંડમાં આભ ફાટતાં ૪૫૦ ઘેટાં બકરાંનાં મોત નીપજ્યાં છે, જ્યારે ઈન્દોરમાં બે કિ.મી. વિસ્તારમાં માત્ર બે કલાકમાં પાંચ ઈંચ વરસાદ ખાબક્યો છે. મધ્યપ્રદેશ સહિત અન્ય પાંચ રાજ્યમાં સ્થિતિ વધુ ગંભીર જણાઈ રહી છે. ઈન્દોરમાં સતત અને ભારે વરસાદથી જળબંબાકારની સ્થિતિ સર્જાતાં અનેક વિસ્તારમાં પૂર જેવી હાલત જોવા મળે છે. સતત વરસાદથી આસામ અને ઉત્તરપ્રદેશની અનેક નદીઓ ભયજનક સપાટીએ વહી રહી છે. જેનાં કારણે જનજીવન અસ્તવ્યસ્ત થઈ ગયું છે.